CELEX: 32016R1356
Language: mt
Date: 2016-08-09 00:00:00
Title: Regolament ta' Implimentazzjoni tal-Kummissjoni (UE) 2016/1356 tad-9 ta' Awwissu 2016 li jemenda r-Regolament ta' Implimentazzjoni (UE) Nru 1105/2010 li jimponi dazju definittiv tal-antidumping u jiġbor b'mod definittiv id-dazju provviżorju impost fuq l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika tal-Poplu taċ-Ċina u li jtemm il-proċediment li jikkonċerna l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika tal-Korea u t-Tajwan, emendat bir-Regolament ta' Implimentazzjoni (UE) Nru 907/2011

10.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 215/20
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1356
   tad-9 ta' Awwissu 2016
   li jemenda r-Regolament ta' Implimentazzjoni (UE) Nru 1105/2010 li jimponi dazju definittiv tal-antidumping u jiġbor b'mod definittiv id-dazju provviżorju impost fuq l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika tal-Poplu taċ-Ċina u li jtemm il-proċediment li jikkonċerna l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika tal-Korea u t-Tajwan, emendat bir-Regolament ta' Implimentazzjoni (UE) Nru 907/2011
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (ir-“Regolament bażiku”),
   B'kunsiderazzjoni tar-Regolament ta' Implimentazzjoni tal-Kunsill (UE) Nru 1105/2010 (2) tad-29 ta' Novembru 2010 li jimponi dazju definittiv tal-antidumping u jiġbor b'mod definittiv id-dazju provviżorju impost fuq l-importazzjonijiet tal-ħjut tal-poliesteri ta' teniċità għolja li joriġinaw fir-Repubblika tal-Poplu taċ-Ċina u li jtemm il-proċediment li jikkonċerna l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika tal-Korea u t-Tajwan, u b'mod partikolari l-Artikolu 4 tiegħu,
   Billi:
   A.   MIŻURI FIS-SEĦĦ
   
   
               (1)
            
            
               Permezz tar-Regolament ta' Implimentazzjoni (UE) Nru 1105/2010, il-Kunsill impona dazju definittiv tal-antidumping fuq importazzjonijiet ta' ħjut tal-polijesteri ta' tenaċità għolja (għajr il-ħjut użat fil-ħjata), liema prodott ma jitqiegħedx għall-bejgħ bl-imnut, u li jinkludi monofilament ta' anqas minn 67 deċitex u li joriġina fir-Repubblika tal-Poplu taċ-Ċina (“RPĊ”) u li attwalment jaqa' taħt il-kodiċi CN 5402 20 00 (“il-prodott ikkonċernat”).
            
         
               (2)
            
            
               Billi hemm numru kbir ta' produtturi esportaturi li kkooperaw fl-investigazzjoni li wasslet għall-impożizzjoni tad-dazju antidumping (“l-investigazzjoni oriġinali”), fir-RPĊ, intgħażel kampjun ta' produtturi esportaturi Ċiniżi u rati individwali tad-dazju li jvarjaw minn 0 % għal 5,5 % ġew imposti fuq il-kumpaniji inklużi fil-kampjun, waqt li kumpaniji oħra li kkooperaw imma li mhux inklużi fil-kampjun ingħataw rata ta' dazju ta' 5,3 %. Il-lista ta' dawn il-kumpaniji tinsab fl-Anness tar-Regolament ta' Implimentazzjoni (UE) Nru 1105/2010. Dan l-Anness kien emendat mir-Regolament ta' Implimentazzjoni tal-Kunsill (UE) Nru 907/2011 (3). Żewġ kumpaniji li kkooperaw li mhux inklużi fil-kampjun ngħataw eżami individwali fit-tifsira tal-Artikolu 17(3) tar-Regolament bażiku. Huma rċevew dazji ta' 0 % u 9,8 %. Rata ta' dazju ta' 9,8 % għar-RPĊ ġiet imposta fuq il-kumpaniji l-oħrajn kollha.
            
         
               (3)
            
            
               L-Artikolu 4 tar-Regolament ta' Implimentazzjoni (UE) Nru 1105/2010 jagħti l-possibbiltà lill-produtturi esportaturi Ċiniżi ġodda li jipprovdu evidenza suffiċjenti lill-Kummissjoni li huma jissodisfaw il-kriterja stipulata f'dak l-Artikolu, li jingħataw ir-rata ta' dazju applikabbli għall-kumpaniji li kkooperaw li mhux inklużi fil-kampjun, jiġifieri 5,3 %. Il-kriterji huma kif ġej:
               
                           —
                        
                        
                           ma jkunx esporta lejn l-Unjoni l-prodott ikkonċernat waqt il-perjodu tal-investigazzjoni oriġinali (l-1 ta' Lulju 2008 sat-30 ta' Ġunju 2009),
                        
                     
                           —
                        
                        
                           mhux relatat ma' ebda wieħed mill-esportaturi jew produtturi fir-RPĊ li huma suġġetti għall-miżuri imposti bir-Regolament ta' Implimentazzjoni (UE) Nru 1105/2010,
                        
                     
                           —
                        
                        
                           ikun effettivament esporta lejn l-Unjoni l-prodott ikkonċernat wara l-perjodu tal-investigazzjoni oriġinali li fuqu huma bbażati l-miżuri, jew li jkun daħal f'obbligu kuntrattwali irrevokabbli sabiex jesporta kwantità sinifikanti lejn l-Unjoni.
                        
                     
         B.   IT-TALBA TAL-PRODUTTUR ESPORTATUR IL-ĠDID
   
   
               (4)
            
            
               Il-kumpanija Ċiniża Zhejiang Kingsway High-Tech Fiber Co. Ltd (“l-applikant”) talbet li tingħata r-rata ta' dazju applikabbli lill-kumpaniji li kkooperaw li mhux inklużi fil-kampjun (“trattament ta' produttur esportatur ġdid” jew “new exporting producer treatment”, “NEPT”).
            
         
               (5)
            
            
               Sar eżami biex jiġi stabbilit jekk l-applikant jissodisfax il-kriterji biex jingħata NEPT kif stipulat fl-Artikolu 4 tar-Regolament ta' Implimentazzjoni (UE) Nru 1105/2010.
            
         
               (6)
            
            
               Intbagħat kwestjonarju lill-applikant biex jintalab iforni evidenza li jissodisfa l-kriterji kollha stabbiliti hawn fuq fl-Artikolu 4 tar-Regolament ta' Implimentazzjoni (UE) Nru 1105/2010.
            
         
               (7)
            
            
               Il-Kummissjoni fittxet u vverifikat l-informazzjoni kollha li qieset li kienet meħtieġa sabiex jiġi ddeterminat jekk l-applikant jissodisfax it-tliet kriterji biex jingħata n-NEPT. Saret żjara ta' verifika fl-istabbiliment tal-applikant f'Haining fir-RPĊ.
            
         
               (8)
            
            
               L-applikant ta biżżejjed evidenza biex jipprova li jissodisfa t-tliet kriterji msemmija fl-Artikolu 4 tar-Regolament ta' Implimentazzjoni (UE) Nru 1105/2010. L-applikant seta' jipprova li:
               
                           (i)
                        
                        
                           kien stabbilit fl-2013 u li l-produzzjoni tal-prodott ikkonċernat bdiet fit-tmiem l-2014, jiġifieri wara l-perjodu ta' investigazzjoni;
                        
                     
                           (ii)
                        
                        
                           mhux relatat ma' xi esportatur jew produttur fir-RPĊ li huma soġġetti għall-miżuri antidumping imposti bir-Regolament ta' Implimentazzjoni (UE) Nru 1105/2010; u
                        
                     
                           (iii)
                        
                        
                           beda jesporta l-prodott ikkonċernat lejn l-Unjoni minn Frar 2015 'il quddiem.
                        
                     
         
               (9)
            
            
               Għalhekk, l-applikant jinħtieġ li jingħata r-rata ta' dazju applikabbli għall-kumpaniji li kkooperaw li mhux inklużi fil-kampjun, jiġifieri 5,3 % skont l-Artikolu 4 tar-Regolament ta' Implimentazzjoni (UE) Nru 1105/2010, u jinħtieġ li jiżdied mal-lista ta' produtturi esportaturi Ċiniżi li kkooperaw li mhux inklużi fil-kampjun.
            
         
               (10)
            
            
               Il-Kummissjoni infurmat lill-applikant u lill-industrija tal-Unjoni bis-sejbiet ta' hawn fuq u tathom l-opportunità li jikkummentaw. Ma waslu l-ebda kummenti.
            
         
               (11)
            
            
               Dan ir-Regolament huwa konformi mal-opinjoni tal-Kumitat stabbilit bl-Artikolu 15(1) tar-Regolament bażiku.
            
         ADOTTAT DAN IR-REGOLAMENT:
   Artikolu 1
   L-Anness imsemmi fl-Artikolu 1 tar-Regolament ta' Implimentazzjoni (UE) Nru 907/2011, li jemenda r-Regolament ta' Implimentazzjoni (UE) Nru 1105/2010 għandu jinbidel b'dan li ġej:
   
      
         “ANNESS
         
            PRODUTTURI ESPORTATURI ĊINIŻI LI KKOOPERAW LI MHUX INKLUŻI FIL-KAMPJUN
         
         
            Kodiċi Addizzjonali Taric A977
         
         
                     Isem il-kumpanija
                  
                  
                     Belt
                  
               
                     Heilongjiang Longdi Co. Ltd
                  
                  
                     Harbin
                  
               
                     Jiangsu Hengli Chemical Fibre Co. Ltd
                  
                  
                     Wujiang
                  
               
                     Hyosung Chemical Fiber (Jiaxing) Co. Ltd
                  
                  
                     Jiaxing
                  
               
                     Shanghai Wenlong Chemical Fiber Co., Ltd
                  
                  
                     Shanghai
                  
               
                     Shaoxing Haiu Chemistry Fibre Co., Ltd
                  
                  
                     Shaoxing
                  
               
                     Sinopec Shanghai Petrochemical Company
                  
                  
                     Shanghai
                  
               
                     Wuxi Taiji Industry Co., Ltd
                  
                  
                     Wuxi
                  
               
                     Zhejiang Kingsway High-Tech Fiber Co. Ltd.
                  
                  
                     Haining City”
                  
               
   
   Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta' Awwissu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  ĠU L 315, 1.12.2010, p. 1.
   
      (3)  Ir-Regolament ta' Implimentazzjoni tal-Kunsill (UE) Nru 907/2011 tas-6 ta' Settembru 2011 li jemenda r-Regolament ta' Implimentazzjoni (UE) Nru 1105/2010 li jimponi dazju definittiv tal-antidumping u jiġbor b'mod definittiv id-dazju provviżorju impost fuq l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika Popolari taċ-Ċina u li jtemm il-proċediment li jikkonċerna l-importazzjonijiet tal-ħjut tal-poliesteri ta' tenaċità għolja li joriġinaw fir-Repubblika tal-Korea u fit-Tajwan (ĠU L 232, 9.9.2011, p. 29).